37. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 258355/3636 της 6/22 Ιουν. 1974 (ΦΕΚ Β΄ 631) Περί Πτυχιακών εξετάσεων της Αμερικανικής Γεωργικής Σχολής Μέσου Επιπέδου. ΄Εχοντες υπ’ όψει: α)Τα άρθρ. 6 και 8 της υπ’ αριθ. 385405/28.9.71 κοινής αποφάσεως Υπουργείου Γεωργίας και Εθνικής Παιδείας και Θρησκευμάτων. β)Το υπ’ αριθ. 31/10.5.74 έγγραφον της Αμερικανικής Γεωργικής Σχολής. γ)Την σύμφωνον γνώμην της παρ’ ημίν Δ/νσεως Γεωργ. Εφαρμογών Εκπαιδεύσεως, αποφασίζομεν: 1)Συνιστώμεν επιτροπήν εκ των κάτωθι: α)Του Επιθεωρητού Γεωργίας Επιθ/σεως Γ. Κεντρ. και Δυτ. Μακεδονίας Θεσ/νίκης, ως Προέδρου ή του αναπληρωτού αυτού. β)Του Ειδικού Επόπτου γεωργικών μηχανημάτων της Επιθ/σεως Υγείας Θεσ/νίκης ως μέλους. γ)Του Επόπτου Γεωργικών Εφαρμογών της Επιθ/σεως Γ.Κεντρ. και Δυτ. Μακεδονίας Θεσ/νίκης, ως μέλους. Χρέη Γραμματέως ανατίθενται εις τον Τμηματάρχην Γεωργικής Ενημερώσεως της ΝΟ.ΥΡ.Γ. Δ/νσεως Γεωργίας Θεσ/νίκης. 2)Η ως άνω επιτροπή ερχομένη εις άμεσον συνεννόησιν μετά της εν θέματι Σχολής θέλει προβαίνει εις την διενέργειαν πτυχιακών εξετάσεων των τελειοφοίτων μαθητών της Αμερικανικής Γεωργικής Σχολής Μέσου Επιπέδου. 3)Ως εξεταστέα μαθήματα δια το τμήμα ειδικότητος των γεωργικών μαθημάτων καθορίζονται τα κάτωθι: α)Γεωργικά μηχανήματα. β)Μηχαναί εσωτερικής καύσεως-ελκυστήρες. γ)Μηχανολογική τεχνολογία. δ)Γενική ηλεκτροτεχνία. 4)Αι εξετάσεις τελειοφοίτων μαθητών εις τα ανωτέρω μαθήματα διενεργούνται γραπτώς τε και προφορικώς και επί της διδαχθείσης ύλης των τριών ετών. Δι’ έκαστον μάθημα επιλέγονται 5 θέματα και 3 ασκήσεις κατά την κρίσιν της εξεταστικής επιτροπής. Εκ των επιλεγέντων θεμάτων κληρούνται τρία, εκ δε των ασκήσεων δύο. Οι διαγωνιζόμενοι οφείλουν να απαντήσουν εις 2 θέματα και εις μίαν άσκησιν. 5)Εις ό,τι αφορά την βαθμολογικήν κλίμακα, εξαγωγήν βαθμού ετησίας επιδόσεως, εξαγωγήν αποτελεσμάτων και λοιπά μη συμπεριλαμβανόμενα εις την παρούσαν απόφασιν, έχουν εφαρμογήν τα διαλαμβανόμενα εις την υπ’ αριθ. 110661/1948 της 16 Αυγ./1 Σεπτ. 1966 απόφασιν του Υπουργείου Εθν. Παιδείας και Θρησκευμάτων, περί εξετάσεων κλπ. εις τας Δημοσίας και Ιδιωτικάς Μέσας Τεχνικάς Σχολάς. 6)Πρακτικόν των αποτελεσμάτων των διαγωνιζομένων συντάσσεται υπό της επιτροπής και υποβάλλεται εις την Δ/νσιν Γεωργικών Εφαρμογών και Εκπαιδεύσεως. 